Gebruikte sporthemp vir R19,3 m. gekoop | Netwerk24
Gebruikte sporthemp vir R19,3 m. gekoop
11 Mei 2021 05:27
Die basketbal-legende Michael Jordan se gebruikte Universiteit van Noord-Carolina-hemp wat hy in sy tweede seisoen (1982-'83) saam met die span gedra het, is Saterdag vir $1,38 miljoen (R19,3 miljoen) verkoop.
Michael Jordan in aksie vir Noord-Carolina in die 1982-'83-seisoen. Foto: Getty Images
ESPN berig dit is vir meer as drie keer die vorige rekordprys vir 'n Jordan-hemp opgeraap.
"Die verkoopprys bewys dat dié hemp alles het wat enige ernstige versamelaar moontlik sou wou hê," sê Chris Ivy van Heritage-afslaers.
Jordan is ná sy tweede seisoen saam met die Tar Heels derde gekies in 1984 se NBA-keurproses.
'n Jordan-hemp van sy derde seisoen saam met die Chigaco Bulls in 1986-'87 is verlede jaar vir $480 000 opgeveil.
Jordan het in die 1990's ses NBA-titels saam met die Bulls verower en hom as een van die wêreld se mees ikoniese sportmanne gevestig.
Ander items van Jordan, deesdae die eienaar van die Charlotte Hornets NBA-franchise, het voorheen ook uitspattige verkooppryse behaal.
'n Paar gebruikte Air Jordan 1s High-tekkies, wat 'n stuk glas bevat van toe Jordan 'n agterplank met 'n doel gebreek het, is in Augustus 2020 by Christie's vir 'n rekord $615 000 opgeveil.
Dit het die vorige rekordbedrag oortref wat maande tevore op 'n veiling van Sotheby's behaal is toe 'n getekende paar Air Jordan 1s vir $560 000 verkoop is. – Sportredaksie